Vryheidsfront Plus | Slegs een nuwe Afrikaanse skool in Gauteng is onaanvaarbaar
Tuis | Nuutste nuus | Slegs een nuwe Afrikaanse skool in Gauteng is onaanvaarbaar
Slegs een nuwe Afrikaanse skool in Gauteng is onaanvaarbaar
Die VF Plus beskou die regering se minagting van moedertaalonderrig as onaanvaarbaar en ongrondwetlik. Die tekort aan skole wat voorsiening maak vir moedertaalonderrig benadeel leerlinge en het swak prestasie tot gevolg.
"Dit is duidelik dat die ANC-regering geen erns het met moedertaalonderrig in skole nie en daarop uit is om alle bevolkingsgroepe in Gauteng se reg tot moedertaalonderrig te vertrap. Sodoende word leerlinge hul grondwetlike reg ontneem om in hul moedertaal onderrig te ontvang," sê Philip van Staden, VF Plus-LPW in Gauteng.
"Die ANC-regering gaan eendag ‘n duur prys betaal vir hierdie vertrapping van bevolkingsgroepe se reg om in hul moedertaal onderrig te ontvang. Soos in 1976 gaan leerlinge weer in opstand kom, maar hierdie keer teen Engels as oorheersende onderrigtaal.
"Die LUR vir onderwys in Gauteng, Panyaza Lesufi, het verlede week in die wetgewer aangedui dat daar sedert 2014, 43 nuwe skole in die provinsie gebou is. Dit word weerspreek deur die antwoord van die nasionale minister en bevestig die VF Plus se standpunt dat Lesufi nie weet wat in sy departement aangaan nie.
"Die VF Plus eis dat die Gautengse onderwysdepartement moet besin oor sy onderwysprogram en moedertaalonderrig prioritiseer," sê Van Staden.